Kyk, ek geniet dit om te plant. Of dit nou blomme, groente of bome is – maak nie saak nie! Ek geniet alles daarvan. Die uitstappie kwekery toe is vir my ’n reuse-bederf en ek vat my tyd om deur al die saadjies en saailinge te loer. Persoonlik verkies ek om saadjies te plant. Daar is soveel waardering in die proses waar jou saadjie met water en sorg begin ontkiem en jy die fyn, groen blaartjies sien uitkom. Dit klink dalk simpel, maar ek besef net elke keer dat God op die mooiste maniere werk om lewe te gee.
Om ’n groentetuin te begin is glad nie moeilik nie en nog minder om dit aan die lewe te hou. Met ’n bietjie meer kennis en sonskyn kan jy in ’n japtrap jou eie groentetuin begin.Wil jy ook ná ’n lieflike maaltyd saam jou familie en vriende spog: “Dit is kraakvars groente uit my tuin!” Dan is dit nou jou kans!
1. Besluit oor die grootte van jou groentetuin, verkieslik op ’n plek waar jou groente son sal kry. Blompotte werk ook lekker as jou spasie beperk is, maak net seker die dreinering is voldoende. Pak rivierklippies op die bodem.
2. Gaan kwekery toe en vind uit wanneer dit die beste is om wat te plant in jou omgewing. Die beste raad wat ek vir jou kan gee, is begin met die maklikste groente soos spinasie, en soos jy gemaklik word en jou kennis uitbrei, beweeg jy na ander tipes groente.